Η βοήθεια των υπερήχων στη διάγνωση της οξείας σκωληκοειδίτιδας
Authors: Ξιφαρά Σταυρούλα 
Published: January 2014

Ο σκοπός της εργασίας είναι η συμβολή του υπερηχογραφήματος στη διάγνωση της οξείας σκωληκοειδίτιδας, κυρίως στις γυναίκες, για τον αποκλεισμό παθολογίας από το εσωτερικό αναπαραγωγικό σύστημα.Αναζητήθηκαν διαγνωστικά σημεία στους υπερήχους και αποκλεισμός άλλων παθήσεων, σε 120 περιστατικά, που υποβλήθηκαν σε σκωληκοειδεκτομή με θετικές βιοψίες. Τα αποτελέσματά μας ήταν ότι τα κύρια υπερηχογραφικά ευρήματα που συνηγορούν υπέρ φλεγμονής της σκωληκοειδούς απόφυσης είναι το μέγεθος (διάμετρος μεγαλύτερη από 6 χιλιοστά), το πάχος του τοιχώματος (μεγαλύτερο από 3 χιλιοστά), η ανάδειξη λίθου εντός της σκωληκοειδούς απόφυσης, η εμφάνιση αλλαντοειδούς μάζας, η αποστρογγυλοποίηση σε εγκάρσιες τομές, η απουσία περισταλτισμού και η μη συμπίεση σε προσπάθεια πίεσης με τον ηχοβολέα. Η παρουσία ελευθέρου υγρού ανάμεσα στις εντερικές έλικες, η αυξημένη αγγείωση και η ασαφοποίηση του μεσεντερίου λίπους στην περιοχή συνηγορούν επίσης στη διάγνωση της οξείας σκωληκοειδίτιδας. Από τον υπολογισμό της ευαισθησίας του υπερήχου σε άνδρες και γυναίκες, φαίνεται ότι η μέθοδος είναι πιο ευαίσθητη αναφορικά με τις γυναίκες μιας και στην περίπτωσή τους η ευαισθησία είναι 95%, ενώ στους άνδρες 80%. Σε παχύσαρκους ασθενείς η μη απεικόνιση της σκωληκοειδούς απόφυσης υπερηχογραφικά δε θα πρέπει να θεωρείται ως ισχυρή ένδειξη απουσίας φλεγμονής στην περιοχή, αντιθέτως η απεικόνιση της σκωληκοειδούς απόφυσης με υπερηχογραφικά σημεία φλεγμονής είναι ένα ισχυρό διαγνωστικό στοιχείο. Σε μερικούς ασθενείς δεν υπήρξαν αρκετά κλινικά ή εργαστηριακά ευρήματα υπέρ της οξείας σκωληκοειδίτιδας και τα ευρήματα από τον υπερηχογραφικό έλεγχο ήταν θετικά. Παρατηρήθηκε μια υπεροχή των υπερηχογραφικών ευρημάτων σε σχέση με τα κλινικά συμπτώματα και σημεία, καθώς και με τα εργαστηριακά αποτελέσματα. Ιδιαίτερη σημασία έχει το υπερηχογράφημα στις οπισθοτυφλικές σκωληκοειδίτιδες που δεν παρουσίασαν αρκετά από τα κλινικά συμπτώματα, με υπεροχή στους άνδρες.Στατιστικά σημαντικό αποτέλεσμα στους ασθενείς με θετικά υπερηχογραφικά ευρήματα, όσον αφορά τα κλινικά σημεία της οξείας σκωληκοειδίτιδας, ήταν το σημείο McBurney. Οι ασθενείς με θετική υπερηχογραφική απεικόνιση παρουσίασαν κοιλιακό άλγος και τα 120 περιστατικά (100%). Στους άρρενες με θετικά υπερηχογραφικά ευρήματα ο ρυθμός της συχνότητας των λευκών αιμοσφαιρίων κυμαινόταν σε υψηλότερες τιμές, σε σύγκριση με τις γυναίκες. Η αύξηση της CRP (C-αντιδρώσα πρωτεΐνη) είναι ένας στατιστικά σημαντικός δείκτης, όταν υπάρχει θετική υπερηχογραφική απεικόνιση, στην οξεία σκωληκοειδίτιδα, καθώς και ο μέσος όγκος αιμοπεταλίων, που ήδη συμπεριλαμβάνεται στη γενική αίματος, θα πρέπει να λαμβάνεται υπόψιν όταν υπάρχει υποψία οξείας σκωληκοειδίτιδας. Η κατανομή της συχνότητας της εμφάνισης της οξείας σκωληκοειδίτιδας ήταν μεγαλύτερη για τους άνδρες το καλοκαίρι, ενώ για τις γυναίκες το φθινόπωρο.Το υπερηχογράφημα θα πρέπει να προστεθεί στο πρωτόκολλο της εξέτασης για την οξεία σκωληκοειδίτιδα, όχι μόνο γιατί είναι μια φθηνή, ανώδυνη, με μεγάλη ευαισθησία και ειδικότητα εξέταση, αλλά γιατί έχει ιδιαίτερη σημασία στις γυναίκες στα πλαίσια της διαφορικής διάγνωσης της οξείας σκωληκοειδίτιδας, για τον αποκλεισμό παθολογίας από το εσωτερικό αναπαραγωγικό σύστημα.